Siit jõuamegi kogu probleemi tuuma juurde. Nii Iraagis kui Süürias on palju regionaalseid tegureid, mis põhjustavad lõhesid. Religioon, rahvus, keel, kunagine koloniaalajalugu – kõik need võivad ka vendade vahel tuua kaasa verise konflikti. Ja toovadki, nagu näitab lähiajalugu. Kõnealused riigid peavad nendega aga tegelema, sest neid kummitavad siiani koloniaalpiirid. Just Suurbritannia ja Prantsusmaa Sykes-Picot⁷ pakt surus šiiidid, sunniidid ja kurdi mägilased kokku sellele alale, mida teame Iraagina. Sama kehtib Süüria kohta. Kui riigi piirid on sirged, siis jäeti nende loomisel reeglina palju kohalikele olulisi asju arvestamata.
Selliste impeeriumide jäänukite ja koloniaalfrankensteinide sees toimuvate konfliktide lahendamiseks oli kunagi vahend – Ühinenud Rahvaste Organisatsioon. Rahvusvahelise koalitsiooni maandumine andis aimu, et aeg on tapmine lõpetada. Kes aga ka ÜRO rahuvalvajatele kallale läks, sattus paraja paaria staatusesse. Sama lähenemine võiks töötada ka Süürias ning isegi Iraagis. Kahjuks on organisatsioonist saanud mannetu jututuba, mille kõige “karmim” relv on verbaalne.
Nii kujunebki kurb reaalsus: nõrkasid kaitstakse eelkõige oma strateegilistele huvidele mõeldes. Seda võib näha Süürias Türgi kontrolli alla langenud opositsioonirühmituste ja USA iseka tegutsemise näitel regioonis. “Lõputud sõjad” on hoos, kuid “targem annab järele” siin ei kehti. Kes annab järele, see kaotab. Lahendust ei paista, kuni rahvusvaheline kogukond üle aastate südant rindu ei võta, julgeid ja otsustavaid samme ei tee ning piire reaalsusega vastavusse ei vii.
KONFLIKTI KIIRKOOLITUS
¹Šiiidid – islami usulahk keskusega Iraanis. Elavad Iraagi lõunaosas, moodustades pool elanikkonnast. Süürias vähemus, Bashar al-Assadi toetajad koos kristlaste ja alaviitidega.
²Sunniidid – islami peavool. Iraagis elavad Bagdadist põhjas ja läänes, moodustades 45% elanikkonnast. Süürias moodustavad elanikkonnast 75%, paljuski al-Assadi vastased.
³Hezbollah – Allahi Partei, šiiidi rühmitus Liibanonis ja Süürias, mida toetab Iraan.
⁴Hashd al-Shaabi – Rahva Mobilisatsiooniüksused, relvarühmituste katuseorganisatsioon Iraagis. Enamuses šiiitlik, seda toetab Iraan.
⁵PKK – Kurdistani Töölispartei, kurdide iseseisvusmeelne relvarühmitus Türgis ja Iraagis.
⁶Tiigriküünis – Türgi armee PKK-vastane operatsioon, mille käigus okupeeriti 2020. aastal piiriäärseid alasid Iraagi Kurdistanis. Pommitamiskampaania jätkub tänaseni.
⁷Sykes-Picot’ pakt – Suurbritannia-Prantsusmaa salaleping 1916. aastast, millega jagati omavahel laguneva Türgi impeeriumi alad ning määrati tänase Iraagi ja Süüria piirid.